Twee vas vir taverne-slagting in KZNPolisiebeamptes op die toneel in Soweto (10 Julie 2022). (Foto: Emmanuel Croset/AFP) Twee verdagtes is Maandag in hegtenis geneem vir hul beweerde betrokkenheid by ŉ skietvoorval by ŉ taverne in Pietermaritzburg, KwaZulu-Natal, wat die lewe van vier mense geëis het en nog agt beseer het. Dié inhegtenisnemings volg nadat daar die afgelope naweek ŉ reeks skietvoorvalle in tavernes in Pinetown, Pietermaritzburg, Katlehong en Orlando in Soweto plaasgevind het. Dié voorvalle het daartoe gelei dat altesame 21 mense dood en 22 beseer is, waarvan talle steeds in ŉ kritieke toestand is. Nog niemand is egter in verband met die ander skietvoorvalle in hegtenis geneem nie. Bheki Cele, minister van polisie, meen die jongste inhegtenisnemings is ŉ stap nader om al die boosdoeners vas te trek wat die land die afgelope naweek in ŉ bloedbad verander het. Ná Cele se besoek aan die misdaadtoneel in Soweto, waar die meeste slagoffers omgekom het, het hy gesê dat die aanvalle op die tavernes in die twee provinsies meer toevallig as gekoördineer was. Hy het nietemin die polisiebestuur opdrag gegee om ŉ span speurders saam te stel om die moorde te ondersoek. Alle hulpbronne word ook daaraan gewy om die verdagtes in al die voorvalle vas te trek. “In Soweto het die polisie meer as 140 patroondoppies van hoëkaliber wapens op die toneel opgetel. Dit is duidelik dat daar ŉ wrede oorlog in die taverne gewoed het en dat die vermeende moordenaars soveel mense as moontlik wou doodmaak. Die polisie werk dag en nag om die motiewe vir hierdie sinnelose moorde uit te pluis,” het Cele gesê. “Die misdadigers moet weet dat ons nie sal stop nie, ons sal nie rus totdat hulle agter tralies is nie.” Op versoek van lede van die gemeenskap in Soweto is lede van die Tactical Response Team (TRT) in die gebied ontplooi om met polisiëring te help. ŉ Bykomende vloot vloertuie is ook na Orlando gestuur om misdaadbekamping en -voorkomingsoperasies te steun. Cele het opnuut ŉ beroep op inwoners van al die geaffekteerde gebiede gedoen om na vore te kom indien hulle waardevolle inligting het wat kan lei tot die inhegtenisneming van die verdagtes.